பாடம் 3
இஸ்ரவேலர் யோர்தானைக் கடந்து கானானுக்குள் செல்கிறார்கள்
நோக்கம்: நமது சிரமங்களை அவருடைய வல்லமையால் மேற்கொள்ள தேவன் நமக்கு உதவும்படி, நாம் விசுவாசத்தோடு அடியெடுத்து வைக்க வேண்டும் என்று அவர் எதிர்பார்க்கிறார் என்பதைப் பிள்ளைகளுக்குக் காட்டுதல்.
வேத வாசிப்பு: யோசுவா 3:1-7
மனப்பாட வசனம்: எபிரெயர் 11:1 – “விசுவாசமானது நம்பப்படுகிறவைகளின் உறுதியும், காணப்படாதவைகளின் நிச்சயமுமாயிருக்கிறது.”
பாடத்தை நடத்துதல்
தொடக்கப் புள்ளி
நீங்கள் வேறொருவர் வீட்டுக்குப் போகும்போது, இதுவரை சாப்பிட்டிராத, பழக்கமில்லாத உணவு உங்களுக்குக் கொடுக்கப்பட்டால், சமைத்தவர் நல்ல உணவையே தயாரித்திருக்கிறார் என்று நம்பித்தான் ஆக வேண்டும். உணவு நன்றாக இருக்கிறது என்று எல்லோரும் சொன்னாலும், அது நல்லதுதானா என்று உறுதியாக அறிய நீங்களே சுவைத்துப் பார்க்க வேண்டும். “அவர்கள் சொல்வதை நம்புகிறேன்” என்று மட்டும் சொல்லி, உணவை வாயில் வைக்க மறுத்தால், அது சுவையாக இருக்கிறதா என்பது உங்களுக்கு உறுதியாகத் தெரியாது. இதை உங்களுக்காக வேறு யாரும் செய்ய முடியாது.
இன்றைய போதனையின் முக்கிய குறிப்புகள்
1. மோசே பன்னிரண்டு உளவாளிகளை வாக்குத்தத்த தேசத்துக்கு அனுப்பி நாற்பது ஆண்டுகள் கடந்துவிட்டன. மோசே இப்போது இறந்துவிட்டான். யோசுவா புதிய தலைவன்; அவன் தன் மக்களை வாக்குத்தத்த தேசத்தின் எல்லையான யோர்தான் நதி வரை நடத்திவந்தான் (3:1).
2. எல்லா இஸ்ரவேலரும் அந்த நதியை எப்படிக் கடப்பார்கள்? அது பெருக்கெடுத்து ஓடியதால் நீரோட்டம் வேகமாக இருந்தது; பாலமும் இல்லை. அவர்களோடு பல பிள்ளைகளும் மிருகங்களும் இருந்தன. இது பெரிய பிரச்சினை. இந்தப் பெரிய சிரமத்தை எப்படி மேற்கொள்வது என்று தேவன் யோசுவாவுக்குச் சொன்னார் (3:7).
3. இஸ்ரவேலின் ஆசாரியர்களிடம் உடன்படிக்கைப் பெட்டி அல்லது கர்த்தரின் பெட்டி எனப்படும் விசேஷ மரப்பெட்டி இருந்தது. தேவன் மோசேக்குக் கொடுத்த வாழ்க்கை விதிகளைக் கொண்ட கற்பலகைகள் அதற்குள் இருந்தன (யாத்திராகமம் 25:20-21). ஆசாரியர்கள் உடன்படிக்கைப் பெட்டியை நதிக்குள் சுமந்து செல்ல வேண்டும். அவர்களுடைய பாதங்கள் தண்ணீரின் ஓரத்தைத் தொட்டவுடனே, அவர்கள் கடந்துபோக கர்த்தர் ஒரு வழியைத் திறப்பார் (3:9-13).
4. நதி பெருக்கெடுத்து ஓடினாலும் ஆசாரியர்கள் தண்ணீருக்குள் அடியெடுத்து வைக்க வேண்டியிருந்தது. அவர்கள் கரையில் வெறுமனே நின்றுகொண்டிருக்க முடியாது; தண்ணீர் ஓடுவது நிற்கும் முன்பு அவர்கள் விசுவாசத்தோடு அடியெடுத்து வைக்க வேண்டும். தேவனுடைய கட்டளைக்கு அவர்கள் கீழ்ப்படிந்த பிறகுதான் தடை அவர்கள் வழியிலிருந்து நீக்கப்பட்டது. நடந்ததை விவரியுங்கள் (3:14-17).
5. படம் 3-ஐக் காட்டுங்கள். ஆசாரியர்கள் யோர்தான் நதியின் நடுவே உடன்படிக்கைப் பெட்டியைச் சுமந்துகொண்டு நிற்கிறார்கள். மஞ்சள் உடையில் இருக்கும் யோசுவா நதியின் ஓரத்தில் நிற்கிறான்; எல்லா மக்களும் பாதுகாப்பாக நதியைக் கடந்துகொண்டிருக்கிறார்கள்.
நமது பதில்
நாம் விசுவாசத்தோடு அடியெடுத்து வைக்க வேண்டிய சில நேரங்களுக்கு வகுப்புக்கு உதாரணங்கள் கொடுங்கள். உதாரணமாக, உங்கள் குடும்பம் வீடு மாறும்போது, நீங்கள் பள்ளியையும் மாற்ற வேண்டியிருக்கும். அப்போது தேவன் உங்களுக்கு நல்ல புதிய நண்பர்களைத் தருவார் என்றும், பள்ளியில் உங்களுக்குத் தெரியாதவற்றை நீங்கள் செய்யும்போது புதிய ஆசிரியர் அன்பாக நடந்துகொள்வார் என்றும் நம்ப வேண்டும்.
மனப்பாட வசனத்தை மனதில் பதியவைத்தல்
நாம் இன்னும் காணாதவற்றில் நம்பிக்கை வைப்பதும் விசுவாசம் என்பதைச் சொல்லி, மனப்பாட வசனத்தை மீண்டும் சொல்லுங்கள்: எபிரெயர் 11:1 – “விசுவாசமானது நம்பப்படுகிறவைகளின் உறுதியும், காணப்படாதவைகளின் நிச்சயமுமாயிருக்கிறது.”
